Figeľ, Ján, podpredseda NR SR (2013-09-18):
Vážená pani podpredsedníčka, ctené dámy, vážení páni, dovoľte mi prispieť tiež k tejto rozprave. Pôvodne som chcel vystúpiť včera v nádeji, že bude viac o dialógu s vládnou mocou, ale keďže nie je, napriek tomu cítim za potrebné za seba a za Kresťanskodemokratické hnutie dopovedať, čo buď nebolo povedané, alebo vyjadriť náš pohľad na túto záležitosť v dvoch takých rovinách, o obsahu tejto kauzy a o forme rokovania, ktoré sú bezprecedentné. Ďakujem kolegovi Ivanovi Miklošovi aj z hľadiska dávnejších skúseností a spolupráce, ale aj z hľadiska svedectva o veľmi dôležitej pravde. Kolegovia zo SMER-u, koľkí ste tu a vy, ktorí ste tam – pri obrazovkách, máte moc, máte absolútnu moc z hľadiska čísel, počtov, dokonca ste poobsadzovali dôležité úrady pre kontrolu moci, ale nemáte pravdu. Mať pravdu je viac v živote, ako mať moc. A ideálne je mať moc, ktorá slúži pravde, lebo pravda je základom práva a spravodlivosti. Inak to nebude a nie je dobré. Tu som povedal na adresu predsedu parlamentu a celého klubu, ktorý zrazu odišiel bez toho, že by sa zúčastnil rozpravy vo februári pri obžalobe prezidenta republiky, pri návrhu na obžalobu, že „pred pravdou ne-uj-de-te“. Nedá sa. Nedá sa. A ani sa nemá, lebo pravda vyhráva. Pravda oslobodzuje. To nehovorím zo seba, to povedali naozaj múdrejší a história to potvrdzuje a ja vám to len chcem pripomenúť. Kúpiť stratu, na to netreba veľa rozumu, to je deficit charakteru. Stratu pre verejnosť, pre občanov? Toto mala byť tá istota? Pýtam sa, kto to zaplatí? Na túto otázku Robert Fico opakovane nedáva odpoveď. Kto to zaplatí? Všetko niečo stojí, aj tento deal, transakcia, biznis z hľadiska horizontu zmluvy a vzťahov až do úrovne 600 mil. eur; 600 mil. eur to môže stáť Slovensko navyše okrem ďalších a ďalších súvislostí, ktoré už boli pomenované. A prečo? Prečo to treba zaplatiť? Prečo by to nemohlo byť inak? Zdieľané s investormi, akcionármi, partnermi. Prečo majú byť finančné skupiny zvýhodnené? Ja som sa pri diaľniciach pýtal, keď sme za 5 úsekov, ktoré už sa stavajú a iné sa v podstate ani nerobia, vysúťažili len na stavebných nákladoch rozdiel 700, takmer 700 mil. eur. Komu mali ísť tie peniaze? Už boli podpísané. Len closing nenastal. Nikdy nebola odpoveď, samozrejme, môžeme sa domnievať, ale dnes už tých nielen stôp, ale dôkazov je toľko, že sa dá hovoriť o SMER-e ako neštandardnej strane s iným špecifickým obchodným, ekonomickým účelom. A teraz prichádzajú nové a ďalšie a veľmi drahé dôkazy. Toto školné pre národ, pre spoločnosť bude veľmi vysoké. Ale kiež by bolo účinné! Robert Fico tu viaceré veci tak akože jednoducho a spakruky vyjadril bez toho, že by zareagoval na čo len jedinú faktickú poznámku. Bolo to zbabelé, bolo to nie chlapské. Ale dovolím si na niektoré dopovedať, pretože nás obviňoval, už či bývalú koalíciou, alebo politické strany, z nejakej služby finančným skupinám. Odmietam to. A len pripomínam, ako tu posledný rokovací deň pred Vianocami, myslím, to bol 19. december, prišiel minister Malatinský so zákonom výrazne zvýhodňujúcim niektorých investorov v oblasti energetiky na úrovni vyše 400 mil. eur na 15 rokov. Vyše 400 mil. eur. Vďaka aj verejnému tlaku, ale aj všetkému, čo sa tu dialo, po novom roku tento zákon bol upravený. Ten istý minister má väčší príjem z prenájmu vlastnej nehnuteľnosti finančnej skupine, než z platu vo vláde. Pani ministerka zdravotníctva, predtým bola podpredsedníčkou poisťovne Dôvera, ktorú vlastní finančná skupina. To ešte treba o tom rozprávať? To ešte má odvahu označovať niekoho iného za spojeného alebo ovládaného s finančným prostredím? To tá žltá karta za účasť ministra financií na J&T jachte nebola dostatočným potvrdením, že sa kšeftuje a s neuveriteľnými číslami?! Nie na kurzových rizikách, ale na kurzovom pomere, ktorý bol zafixovaný pred prechodom Slovenska na euro. Takže sám, už či v prvej, alebo v druhej vláde, potvrdzuje, že nekoná a jeho ľudia nekonajú vo verejnom záujme, ale skôr naopak, a to vo verejnom záujme sa hrá. To, že nie že len nosnica, ale to najlepšie už bolo posunuté do manažérskej a celkovej dominancie súkromníkom, a dokonca aj tí, ktorí zastupujú štát, zastupujú súkromníkov, je ďalším podvodom na voličoch, na občanoch. To, že 3. septembra minister hovorí, že ide len informácia do vlády, na výbore zavádza poslancov a na druhý deň už predkladá rozhodnutie vo vláde bez analýzy, bez toho všetkého, čo má znamenať transparentné, zodpovedné, profesionálne konanie vo verejnom záujme, je až trestuhodné. Naším cieľom nie je výpočet alebo len argumentácia, ale seriózne úsilie zastaviť túto transakciu, kým je čas. Kým nie sú diela dokonané. Toto je zámerom KDH nielen pri podpise tejto schôdze, ale aj pri jej priebehu a do ďalších týždňov a mesiacov. Nemôže byť táto transakcia súčasťou nejakej sociálnej politiky, veď to je blud. To je obyčajný blud. Akcionár, ktorý je aj za štát, a dokonca väčšinový, regulačný úrad, ktorý má konať, a hlavne liberalizácia na trhu znamená dnešnú realitu, ktorá znamená, že už sú dodávatelia, ktorí sú výrazne, citeľne lacnejší, ako je SPP. Pán premiér, pustite viac svetla, vzduchu regulovanej alebo usporiadanej slobode na trh a uvidíte krásne výsledky. Vo všetkých oblastiach, kde to pomáha, sú niektoré, ktoré sú špecifické, ale v energetike sa to priam žiada. Aj v elektrickej energii, aj v palivách. A ak treba pomáhať chudobným, naozaj zraniteľným, tak nech sa na to vytvorí osobitný nástroj, napríklad Fond energetickej chudoby, do ktorého aj firmy rady prispejú v rámci corporate social responsibility, ale aj špeciálnych odvodov. Nakoniec to aj zaznelo v tom vystúpení Ivana Mikloša, keď citoval pána Křetínského. My sme za nízke ceny, ale dosahované inak, férovo, nie podvodom. Nie zadlžovaním republiky, už je zadlžená dosť. Historicky najvyššiu zadlženosť máme. Aj relatívne, aj absolútne. Nič nie je zadarmo a túto dlžobu Slovensko bude musieť otočiť do vyváženosti, ale najprv treba zastaviť takéto kšefty. Dovoľte mi pár slov k tej forme, lebo toto tu ešte nebolo. Naozaj, odvolávanie alebo vyjadrenie nedôvery členovi vlády, a dokonca premiérovi, nikdy nebolo bez účasti dotyčného alebo zastupujúceho, alebo vlády. Kvôli dialógu, kvôli ústavnosti, kvôli základnej politickej kultúre, ktorá má rešpektovať postavenie parlamentu a vlády medzi sebou. My odmietame cirkus, alebo to, čo sa tu udialo, resp. to, čo v niektorých súvislostiach sme mohli pozorovať. Naozaj: ušli, opili sa, pobili sa. Každý robí to, čo vie. To je jedna z poučiek v živote. „Nemo dat, quod non habet.“ „Nedáte, čo nemáte“, aj zo seba, aj za seba. Podľa Ústavy Slovenskej republiky v čl. 85, skrátim citáciu, na požiadanie Národnej rady sa člen vlády musí zúčastniť na danej schôdzi. Dá sa tomu rozumieť? Alebo to má aj viacero výkladov? Tam nie sú žiadne a), b), c). Tam nie sú žiadne odrážky, ak. Sa musí zúčastniť! Robert Fico, právnik, čo toto je?! Tu sme bránili pred dvoma rokmi v septembri, pripomínam, v septembri, v októbri, žiaľ, z vlastných radov bola odvolaná, alebo nevyslovená dôvera premiérke a vláde pri eurovale, ale v septembri sme tu obhajovali premiérku a on ju opakovane označoval za premiérku-klamárku. Je to urážka? Iste. A dnes a pri tejto schôdzi akože kvôli urážkam alebo tónu, alebo línii diskusie on s celým klubom odíde zo sály. Toto je proti parlamentnej kultúre. Toto je prejav arogancie a zbabelosti. A to odmietame, pretože toto tu nikdy nebolo a to sa ani nepatrí. Ale každý robí, čo vie, nikto nedá, čo nemá, ani zo seba, ani za seba. Opakujem, pán premiér, kolegovia, máte moc, ale nemáte pravdu. Vláda jednej strany väčšinou tenduje k tomu, že ona nechce a nepotrebuje kontrolu, že si vystačí. Táto budova bola stavaná ešte za vlád jednej strany. Sme vo výnimočnom období, nedá sa všetko porovnávať, ale ako keby ten duch, že parlament nie je až taký dôležitý, že táto mašinéria len potvrdí rozhodnutia strany, sa vracal. A to je zlé. (Potlesk.) To je zlé, lebo už som tu spomínal, ale len pripomeniem lorda Actona: „Moc korumpuje. A totálna moc, absolútna moc korumpuje absolútne.“ To je tiež stará múdrosť. Priatelia, kolegovia, potrebujeme účinnú kontrolu. Kontrolu moci. V záujme moci, ktorá nemôže ísť proti pravde a proti právu a proti spravodlivosti a proti ľuďom! Ľudia si zaslúžia istotu, ktorá spočíva a opiera sa o pravdu! Nie o Úrad vlády! O kecy a bilbordy! Ľudia si zaslúžia pravdu a spravodlivosť, zaslúžia si prácu a ďalšie súvislosti. Ale nechcem teraz tak politicky a politologicky odkazovať. Ale ak moc nie je spätá s pravdou, poškodí celú spoločnosť. Dovoľte mi záverom povedať: Po prvé, je to výzva na premiéra a všetkých, ktorí s ním dnes reprezentujú moc: Zastavte túto transakciu. Zastavte tento slovenský plynárenský podvod! Po druhé, vráťte parlamentu aj úctu k pravde, hodnotám, kultúre vzťahov, etike zodpovednosti, úctu k samému sebe, ku krajine, ktorú máme spravovať. Mať pravdu je viac, ako mať moc. To už od nás, od KDH, počuli mnohí, mnohí už ani tú moc nemajú, už tu ani nie sú. Ja to hovorím ako nadčasovú záležitosť, lebo tak to vždy dopadne. Skôr alebo neskôr. Teraz sa mi zdá, že čím skôr, nielen tým lepšie, ale tým je šanca niektoré veci zvrátiť pre dobro obyvateľov, pre dobro krajiny. Odmietnutím dialógu, ignorovaním tohto rokovania, SMER a Robert Fico nerešpektuje ústavu, ani jej ducha a, samozrejme, ústavné právo menšiny parlamentu. Predpokladám, kolegovia zo SMER-u, že vyjadríte v hlasovaní dôveru vláde a podporu podvodu. Pretože o tom to teraz je. Ak vyjadríte dôveru, ten podvod bude mať zelenú, dokoná sa, tak ako je rozpísaný a naprojektovaný. Tým potvrdíte, že vy nie ste štandardná sociálnodemokratická strana. Ale že je to holding, obchodná spoločnosť v politike, akciovka alebo akciová spoločnosť, ktorá má iné záujmy, iné hodnoty, nie tie programovo papierové, ale finančno-ekonomické. Vy to potvrdíte. Máte to v rukách. KDH svoj celkový postoj vyjadrí hlasovaním. Robert Fico ako premiér vlády Slovenskej republiky našu dôveru nemá. Ak bude treba zvolať či podobnú, alebo následnú schôdzu o reálnych problémoch alebo riešeniach, zvoláme ju s podobne zmýšľajúcimi a pokúsime sa o vyvodenie zodpovednosti znovu. Ďakujem pekne. (Potlesk.)